Verkefni þetta hafði að markmiði að þróa og innleiða RFID merkingar í fiskvinnslu . Verkefnið var styrkt af AVS-sjóðnum . RFID merki eru auðkennimerki sem senda frá sér útvarpsbylgjur . Verkefnið fól m.a. í sér þróun aðferðafræði til að viðhalda lotum frá móttöku fiskikera og í gegnum vinnslu , án þess þó að hægja á vinnslunni , þróun á skrúfanlegum plasttappa með RFID merki til að auðvelda útskiptingu þeirra í fiskikerum og aðlögun RFID lestrar á lyftara . Verkefnið var stutt af niðurstöðum tveggja annarra verkefna , “ Vinnsluspá ” og “ Verkunarspá ” og naut jafnframt góðs af vinnu við verkefnið “ Framlegðarhámörkun ” . Þessi verkefni hafa sýnt fram á tengsl uppruna aflans við vinnslueiginleika og hafa að markmiði að nýta upplýsingar sem skráðar eru í fiskvinnslu til að straumlínulaga og bæta stjórnun virðiskeðju sjávarafurða , frá veiðum og á markað . Forsenda fyrir því að hægt sé að nota mælingarniðurstöður við spálíkanagerð er að tengsl séu þekkt milli mælinga sem framkvæmdar eru á mismunandi stigum framleiðslunnar . Forsendan er með öðrum orðum rekjanleiki sem er tryggður með RFID . Notkun RFID merkja í fiskvinnslu styður þannig þá vinnu og þróun sem átt sér hefur stað í þessum verkefnum , þar sem öryggi og nákvæmni þeirra líkana sem þar eru notuð byggja að stórum hluta á stöðlun í meðferð upplýsinga . Slík stöðlun fæst einmitt með því að innleiða sjálfvirkni í skráningu efnisstrauma í vinnslunni . Notkun RFID merkja er orðin nokkuð útbreidd í smásölu og hefur verslunarkeðjan Wal-Mart m.a. nýtt sér tæknina , sem hefur verið í örri þróun á síðustu árum . Hún er talin gefa mikla möguleika til aukins hagnaðar fyrirtækja í framleiðslu og smásölu , m.a. með minni sóun , bættum möguleikum til framleiðslu - og lagerstýringar og möguleikum á upplýsingagjöf til viðskiptavina . Samstarfsaðilar í verkefninu voru FISK Seafood , Matís , Maritech og Sæplast .